Gesteelde pistool ná 14 jaar terug gekry | Netwerk24
'n Vuurwapen wat in Conville in George deur die polisie gevind is, is in 2005 in 'n huisbraak gesteel.
Volgens die polisie is die 6.35 Taurus-pistool die afgelope naweek in Conville gevind toe die polisie 'n groep verdagte mans op die hoek van Pienaar- en Luisterstraat opgemerk het.
Die vuurwapen wat in Conville, George, gevind is. Dit is in 2005 in 'n huisbraak in George gesteel.Foto: Verskaf
Kapt. Malcolm Pojie, polisiewoordvoerder, sê die polisie het die mans genader, maar hulle het in verskillende rigtings weggehardloop.
Die polisie het die mans agternagesit. Hulle is deurgesoek en die pistool is by een van die mans gevind.
'n 50-jarige man is in hegtenis geneem. Verdere ondersoek het getoon die pistool is in 2005 tydens 'n huisbraak in George gesteel.
Die pistool sal na die polisie se forensiese laboratorium gestuur word vir ballistiese toetse om vas te stel of dit gebruik is in die pleeg van ander misdade.
Die man het Maandag vlugtig in die landdroshof in George verskyn. Sy naam, asook die datum van sy volgende hofverskyning, is nie bekend nie omdat die dossier nog by die hof is.
Genl.maj. Oswald Reddy, hoof van die polisie aan die Tuinroete, het die polisielede geprys vir hul flinke optrede omdat gesteelde vuurwapens dikwels gebruik word in die pleeg van ernstige misdade.